SPOROČILO KOMISIJE EVROPSKEMU PARLAMENTU IN SVETU

Nadaljnji koraki pri usklajevanju pravnega reda nekdanjega tretjega stebra s pravili o varstvu podatkov



I.Uvod

To sporočilo predstavlja pregled, ki ga mora Komisija opraviti v skladu s členom 62(6) direktive o varstvu podatkov pri preprečevanju, odkrivanju in preiskovanju kaznivih dejanj (Direktiva (EU) 2016/680, v nadaljnjem besedilu: direktiva o kazenskem pregonu).

Direktiva o kazenskem pregonu je začela veljati 6. maja 2016, države članice pa so jo morale v skladu z njenim členom 63(1) prenesti v svojo nacionalno zakonodajo do 6. maja 2018. Razveljavila in nadomestila je Okvirni sklep Sveta 2008/977/PNZ. Direktiva o kazenskem pregonu se uporablja za obdelavo osebnih podatkov na nacionalni in čezmejni ravni, ki jih pristojni organi obdelujejo za namene preprečevanja, preiskovanja, odkrivanja ali pregona kaznivih dejanj in izvrševanja kazenskih sankcij, vključno z varovanjem pred grožnjami javni varnosti in njihovim preprečevanjem (v nadaljnjem besedilu: kazenski pregon) (člen 1(1)). To je prvi instrument s celostnim pristopom na področju kazenskega pregona, za razliko od prejšnjih ad hoc pristopov, pri katerih je bil vsak instrument kazenskega pregona urejen s svojimi pravili o varstvu podatkov. Direktiva o kazenskem pregonu temelji na členu 16 Pogodbe o delovanju Evropske unije (PDEU) in je akt, s katerim je zakonodajalec Unije dal učinek temeljni pravici do varstva osebnih podatkov iz člena 8 Listine o temeljnih pravicah v okviru obdelave osebnih podatkov s strani organov kazenskega pregona.

Direktiva o kazenskem pregonu v členu 60 vsebuje klavzulo o predhodno veljavnih pravilih, ki določa, da določbe direktive ne spreminjajo posebnih določb o varstvu osebnih podatkov iz določenih pravnih aktov Unije. To zadeva posebne določbe o varstvu osebnih podatkov v pravnih aktih Unije, ki so začeli veljati 6. maja 2016 ali prej na področju pravosodnega sodelovanja v kazenskih zadevah in policijskega sodelovanja. Direktiva o kazenskem pregonu se že uporablja za preostale določbe navedenih aktov.

Člen 62(6) direktive o kazenskem pregonu določa, da mora Komisija do 6. maja 2019 pregledati druge pravne akte, ki jih je sprejela Unija in ki urejajo obdelavo s strani pristojnih organov za namene kazenskega pregona, vključno z akti, za katere se uporablja klavzula o predhodno veljavnih pravilih iz člena 60, da se oceni potreba po njihovi uskladitvi z direktivo o kazenskem pregonu in po potrebi oblikujejo ustrezni predlogi za spremembo teh aktov, da se zagotovi dosleden pristop k varstvu osebnih podatkov v okviru področja uporabe direktive o kazenskem pregonu. Cilj zahtevane uskladitve iz člena 62(6) direktive o kazenskem pregonu bi moral biti sprememba ustreznih aktov, tako da bodo veljavna pravila o varstvu osebnih podatkov iz navedenih aktov Unije (oziroma izvedbenih nacionalnih predpisov) usklajena s pravili iz direktive o kazenskem pregonu (in nacionalnimi ukrepi za prenos te direktive). To sporočilo navaja akte, ki bi jih bilo glede na pregled treba uskladiti, ter časovni razpored za dosego tega cilja. Ta sklep ne posega v odločitve Komisije glede morebitnih konkretnih predlogov sprememb posameznih aktov, zajetih s tem pregledom, zlasti kadar bi bile predvidene korenite spremembe ali nadomestitev takega instrumenta.

II.Rezultat pregleda

Komisija je pri izvajanju pregleda upoštevala študijo, ki je bila izvedena v okviru pilotnega projekta Evropskega parlamenta „Pregled temeljnih pravic v instrumentih in programih EU za zbiranje podatkov“ . Študija je vključevala določitev aktov Unije, ki jih zajema člen 62(6) direktive o kazenskem pregonu, in opredelitev določb, ki bi morda potrebovale uskladitev glede vprašanj varstva podatkov.

Komisija je na podlagi te študije opredelila 26 pravnih aktov Unije, ki jih je treba pregledati. Ugotovila je, da 16 od teh 26 aktov ni treba spremeniti, medtem ko jih 10 ni povsem v skladu z direktivo o kazenskem pregonu in bi jih bilo zato treba spremeniti.

Pravni akti, ki urejajo obdelavo osebnih podatkov s strani pristojnih organov in so bili sprejeti ali že spremenjeni po začetku veljavnosti direktive o kazenskem pregonu, ne spadajo v ta pregled, saj so v njih že upoštevane zahteve direktive.

III.Akti, pri katerih uskladitev ni potrebna

16 pravnih aktov, pri katerih uskladitev ni potrebna, se uvršča v pet kategorij, kakor je navedeno v tem sporočilu.

1)Akti, ki ne vsebujejo posebnih pravil o varstvu podatkov

Za akte, ki ne vsebujejo posebnih pravil o varstvu podatkov, ne velja klavzula o predhodno veljavnih pravilih iz člena 60 direktive o kazenskem pregonu. To pomeni, da se za obdelavo osebnih podatkov na podlagi takih aktov uporabljajo določbe nacionalne zakonodaje, s katerimi se prenaša direktiva o kazenskem pregonu, zato ti akti ne potrebujejo dodatne uskladitve. Mednje sodi naslednjih sedem aktov: